KOMISIJOS REGLAMENTAS (EB) Nr. 739/2007
2007 m. birželio 28 d.
iš dalies keičiantis Reglamentą (EB) Nr. 493/2006, nustatantį pereinamojo laikotarpio priemones dėl bendro cukraus sektoriaus rinkų organizavimo reformos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus rinkų organizavimo (1), ypač į jo 44 straipsnį,
kadangi:
(1)
Reglamento (EB) Nr. 318/2006 1 straipsnio 2 dalyje apibrėžiama, kad cukraus sektoriaus prekybos metai yra laikotarpis nuo spalio 1 d. iki rugsėjo 30 d. Tačiau 2006-2007 prekybos metai prasideda 2006 m. liepos 1 d. ir baigiasi 2007 m. rugsėjo 30 d. Taip jie trunka ne 12 mėnesių, kaip eiliniai prekybos metai, o 15 mėnesių.
(2)
Kad būtų užtikrintas ankstesnius prekybos metus atitinkantis paskirstymas, atsižvelgiant į 2006-2007 prekybos metų trukmę, Komisijos reglamento (EB) Nr. 493/2006 (2) 9 straipsnio 2 dalyje numatyta izogliukozės laikinoji kvota.
(3)
Kai kurios valstybės narės cukraus kvotas paskirsto įmonėms, užsiimančioms cukraus gamyba ekstrahuojant jį iš melasos. Kaip izogliukozės atveju, gamyba yra nenutrūkstama per ištisus prekybos metus. Tačiau 2006-2007 prekybos metais paskirtas kiekis, remiantis Reglamento (EB) Nr. 318/2006 7 straipsnio 2 dalimi, yra toks pat kaip 2005-2006 prekybos metų kiekis. Siekiant užtikrinti izogliukozės ir melasos gamintojų lygiateisiškumą, reikėtų ir pastarosioms paskirti laikinąją kvotą, atsižvelgiant į 2006-2007 prekybos metų trukmę.
(4)
Todėl reikėtų atitinkamai iš dalies pakeisti Reglamentą (EB) Nr. 493/2006.
(5)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 493/2006 9 straipsnis iš dalies keičiamas taip:
1)
įterpiama 3a dalis:
„3a. 2006-2007 prekybos metais valstybės narės skiria kiekvienai įmonei, kuriai pagal Reglamento (EB) Nr. 318/2006 7 straipsnio 2 dalį minėtiems prekybos metams buvo suteikta cukraus kvota ir kurios ją panaudojo vien tik cukrui ekstrahuojant iš melasos gaminti, laikiną kvotą, lygią 25 minėtos kvotos procentams. Ši kvota gali būti panaudota tik cukrui gaminti ekstrahuojant iš melasos.“
2)
4 dalies įvadiniai žodžiai pakeičiami taip:
„Už 1, 2, 3 ir 3a dalyse numatytas laikinąsias kvotas:“
3)
6 dalis pakeičiama tokiomis 6 ir 7 dalimis:
„6. Valstybės narės praneša Komisijai:
a)
iki 2006 m. liepos 15 d. - apie kiekvienai įmonei remiantis 1, 2 ir 3 dalimis paskirtas laikinąsias kvotas;
b)
iki 2007 m. birželio 30 d. - apie kiekvienai įmonei remiantis 3a dalimi paskirtas laikinąsias kvotas.
7. Valstybės narės įveda kontrolės tvarką ir imasi visų reikiamų priemonių 1, 2, 3 ir 3a dalyse minimų produktų gamybai patikrinti, ypač, ar cukrus pagamintas iš iki 2006 m. sausio 1 d. pasėtų cukrinių runkelių.
Iki 2007 m. gruodžio 31 d. jos praneša Komisijai apie kontrolės priemones, kurių ėmėsi, ir apie jų rezultatus.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. birželio 28 d.